Τροποποιημένη πρόταση οδηγίας του Συμβουλίου περί θεσπίσεως ελαχίστων απαιτήσεων για την προστασία των ορνίθων ωοπαραγωγής που εκτρέφονται στα διάφορα συστήματα ορνιθοτροφίας(1)

(1999/C 184/03)

COM(1999) 223 τελικό - 98/0092(CNS)

(Υποβλήθηκε από την Επιτροπή σύμφωνα με το άρθρο 250 παράγραφος 2 της συνθήκης ΕΚ στις 12 Μαΐου 1999)

Στις 11 Μαρτίου 1998, η Επιτροπή υπέβαλε την ανωτέρω πρόταση στο Συμβούλιο.

Μετά τη γνώμη που διατύπωσε το Ευρωπαϊκό Κοινοβούλιο κατά τη σύνοδό του της 28ης Ιανουαρίου 1999, η αρχική πρόταση τροποποιήθηκε ως εξής:

- Προστίθεται η ακόλουθη αιτιολογική σκέψη: "ότι είναι επίσης βασικό να υπάρξει ισορροπία μεταξύ όλων των εμπλεκομένων παραγόντων, μεταξύ των οποίων οι παθολογικές πτυχές και οι κοινωνιοικονομικές και περιβαλλοντικές επιπτώσεις".

- Στο άρθρο 2 προστίθεται μία νέα παράγραφος: "6. 'Κόψιμο του ράμφους': η αφαίρεση των άκρων της άνω και της κάτω σιαγώνας".

- Στο άρθρο 3, η παράγραφος 1 αντικαθίσταται από το ακόλουθο κείμενο: "1. Τα κράτη μέλη εξασφαλίζουν ότι, από την 1η Ιανουαρίου 2001, κάθε εγκατάσταση εκτροφής, είτε πρόκειται για νέα κατασκευή είτε για ανοικοδόμηση, καθώς και κάθε εγκατάστασης εκροφής η οποία αρχίζει να χρησιμοποιείται για πρώτη φορά εκτός από εκείνες που καλύπτονται ήδη από την οδηγία 88/166/ΕΟΚ, πληροί τουλάχιστον τις ακόλουθες απαιτήσεις:".

- Το άρθρο 3 παράγραφος 1 στοιχείο β) αντικαθίσταται από το ακόλουθο κείμενο: "β) Όλες οι όρνιθες έχουν πρόσβαση σε κατάλληλα κοττάναθρα, τα οποία τοποθετούνται σε απόσταση τουλάχιστον 10 cm πάνω από το επίπεδο του εδάφους ή του δαπέδου, δεν έχουν καμία αιχμηρή ακμή, και με αναλογία τουλάχιστον 15 cm για κάθε πτηνό. Η οριζόντια απόσταση μεταξύ κοττανάθρων πρέπει να μην είναι μεγαλύτερη από 1 μέτρο".

- Το άρθρο 3 παράγραφος 1 στοιχείο ε) αντικαθίσταται από το ακόλουθο κείμενο: "ε) σε περίπτωση που χρησιμοποιούνται γούρνες διακρούς ποτίσματος, κάθε όρνιθα πρέπει να έχει πρόσβαση σε τουλάχιστον 3 cm στομίου γούρνας και όπου γούρνας και όπου υπάρχουν κυκλικές γούρνες ποτίσματος πρέπει να υπάρχει πρόσβαση τουλάχιστον 1,5 cm. Σε περίπτωση που χρησιμοποιούνται κύπελλα ή θηλές, πρέπει ένα τουλάχιστον κύπελλο ή θηλή να αντιστοιχεί σε δέκα όρνιθες. Αν η ομάδα αριθμεί λιγότερες από δέκα όρνιθες, τουλάχιστον 2 κύπελλα ή θηλές πρέπει να είναι στη διάθεση αυτής της ομάδας".

- Το άρθρο 3 παράγραφος 2 αντικαθίσταται από το ακόλουθο κείμενο: "2. Σε περίπτωση εγκαταστάσεων εκτροφής στις οποίες οι όρνιθες μπορούν να κινούνται ελεύθερα μεταξύ διαφόρων επιπέδων, ή σε εγκαταστάσεις εκτροφής ενός μόνο ορόφου, πρέπει να πληρούνται οι ακόλουθοι όροι:

α) η πυκνότητα του πληθυσμού δεν πρέπει να υπερβαίνει τις 20 όρνιθες ανά 2 m2 του δαπέδου, χωρίς να υπολογίζεται στη επιφάνεια αυτή η επιφάνεια που καλύπτουν οι φωλιές·

β) η κατακόρυφη απόσταση μεταξύ των επιπέδων πρέπει να ισούται σε 50 cm τουλάχιστον·

γ) τα σημεία παροχής νερού και τροφής πρέπει να είναι τοποθετημένα κατά τακτικά διαστήματα μέσα στην εγκατάσταση·

δ) η αρμόδια αρχή έχει η δυνατότητα να επιτρέπει το κόψιμο του ράμφους των πτηνών, υπό την προϋπόθεση ότι η πρακτική αυτή εφαρμόζεται μόνο σε κοτόπουλα ηλικίας μικρότερης των δέκα ημερών·

ε) τουλάχιστον το ένα τρίτο της επιφανείας δαπέδου πρέπει να διαθέτει αχυροστρωμνή".

- Το άρθρο 3 παράγραφος 3, αντικαθίσταται από το ακόλουθο κείμενο: "3. Σε περίπτωση που χρησιμοποιούνται εμπλουτισμένοι κλωβοί, πρέπει να πληρούνται οι ακόλουθοι όροι, επιπροσθέτως ως προς τις απαιτήσεις της παραγράφου 1:

α) το ύψος των κλωβών πρέπει, σε οποιοδήποτε σημείο, να μην είναι μικρότερο από 50 cm·

β) το πρόσθιο μέρος των κλωβών πρέπει να ανοίγει πλήρως, ή να υπάρχει ισοδύναμο άνοιγμα σε κάποιο άλλο μέρος, έτσι ώστε να αποφεύγεται ο τραυματισμός των ορνίθων·

γ) μεταξύ των σειρών (στοίχων) των κλωβών πρέπει να υπάρχουν διάδρομοι με ελάχιστο πλάτος 1 m, για τη διευκόλυνση της επίβλεψης, της εγκατάστασης και της απομάκρυνσης των ορνίθων·

δ) οι όρνιθες πρέπει να έχουν κομμένο ράμφος".

- Το άρθρο 4 παράγραφος 3, αντικαθίσταται από το ακόλουθο κείμενο: "3. Εντούτοις, από 1ης Ιανουαρίου 2006, η επιφάνεια του δαπέδου που απαιτείται για κάθε όρνιθα, σύμφωνα με την παράγραφο 1 στοιχείο α) του παρόντος άρθρου, πρέπει να αυξηθεί ούτως ώστε να διατίθενται τουλάχιστον 550 cm2 για κάθε όρνιθα".

- Το άρθρο 6 παράγραφος 3, αντικαθίσταται από το: "3. Κάθε δύο έτη, το αργότερο την τελευταία εργάσιμη ημέρα του Απριλίου και, την πρώτη φορά, στις 30 Απριλίου του έτους 2003, τα κράτη μέλη πληροφορούν την Επιτροπή σχετικά με τα αποτελέσματα των επιθεωρήσεων οι οποίες έχουν διενεργηθεί κατά τη διάρκεια της προηγούμενης διετίας, σύμφωνα με το παρόν άρθρο, συμπεριλαμβανομένου του αριθμού των επιθεωρήσεων οι οποίες διενεργήθηκαν σε σχέση με τον αριθμό των κτηνοτροφικών εκμεταλλεύσεων που βρίσκονται στο έδαφός τους. Το κοινό πρέπει να μπορεί να λαμβάνει γνώση της εκθέσεως αυτής".

- Το άρθρο 9 πρώτη παράγραφος αντικαθίσταται από το: "Μέχρι την 1η Ιανουαρίου 2008, η Επιτροπή υποβάλλει στο Συμβούλιο μία έκθεση, η οποία έχει συνταχθεί επί τη βάσει γνώμης της Επιστημονικής Κτηνιατρικής Επιτροπής, σχετικά με τα συστήματα εκτροφής τα οποία πληρούν τις απαιτήσεις της καλής μεταχείρισης των πουλερικών, από την άποψη της παθολογίας, της ζωοτεχνίας, της φυσιολογίας, και της συμπεριφοράς των ζώων, καθως επίσης και από την άποψη όποιων κοινωνικοοικονομικών επιπτώσεων ενδέχεται να έχουν τα διάφορα συστήματα, μαζί με τις κατάλληλες προτάσεις για την προοδευτική απαγόρευση των συστημάτων εκτροφής τα οποία δεν πληρούν αυτές τις απαιτήσεις".

- Το άρθρο 10 αντικαθίσταται από το ακόλουθο κείμενο: "Άρθρο 10

Η οδηγία 88/166/ΕΟΚ του Συμβουλίου καταργείται από την 1η Ιανουαρίου 2001".

- Το άρθρο 11, πρώτη παράγραφος αντικαθίσταται από το εξής: "1. Τα κράτη μέλη θεσπίζουν και δημοσιεύουν τους νόμους, κανονισμκούς και διοικητικές διατάξεις, που είναι αναγκαίοι για τη συμμόρφωση με τις διατάξεις της παρούσας οδηγία, πριν από την 1η Ιανουαρίου 2001. Ενημερώνουν σχετικά την Επιτροπή."

(1) ΕΕ C 157 της 4.6.1999, σ. 8.